lv lv lv hbs_lat lv lv hbs_lat hu lv lv lv lv lv lv lv lv en lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv lv hbs_lat lv lv hbs_lat hu lv lv lv lv en lv hbs_lat
Kompulsīvā pārēšanās jeb tā saucamās rīšanas lēkmes, kas pēc savas būtības ir atkarība no ēdiena, tiek izdalīta kā atsevišķs ēšanas traucējumu veids. Tai raksturīga nekontrolēta ēšana, kam seko vainas apziņa un kauna sajūta. No bulīmijas kompulsīvā ēšana atšķiras ar to, ka ēšanas lēkmei neseko atbrīvošanās no ēdiena ar vemšanas vai caurejas zāļu palīdzību. Kompulsīvā pārēšanās ir mentāla saslimšana, slimnieks īsā laikā apēd ļoti lielu pārtikas daudzumu, bieži arī tad, ja nav izsalcis.
Kompulsīvās ēšanas gadījumā domas par lieko svaru un rūpes par figūru ir tikai ārējā maska. Patiesībā, līdzīgi kā bulīmijas gadījumā, šādi tiek kompensētas citas emocijas – stress, nomākums, skumjas, depresija, trauksmainība, dusmas, zems pašvērtējums un tamlīdzīgas sajūtas. Taču ēdiens tikai uz īsu brīdi dod apmierinājuma sajūtu – jau tūlīt pēc pārēšanās vietā nāk citas sliktās jūtas – kauns un vainas apziņa, sevis šaustīšana, turklāt šīs emocijas kompulsīvajiem ēdājiem ir vēl vairāk raksturīgas nekā bulīmijas slimniekiem.
Saslimušie bieži ēd vienatnē, jo kautrējas no apēstā ēdiena daudzuma. Rīšanas lēkmes var būt naktīs un slimnieks var ēst, piemēram, guļamistabā. Slimnieks lēkmes laikā var uzņemt daudzus tūkstošus kaloriju. Viena no pazīmēm var būt personas finanšu grūtības, par cik tiek patērēts ļoti liels ēdiena daudzums un tas ir daudz dārgāk kā veselam cilvēkam. Var parādīties depresijas pazīmes.
Parasti kompulsīvas ēšanas izpausmes parādās pakāpeniski. Saknes meklējamas bērnībā, kad, tiklīdz bērns sajūtas slikti, viņam tiek piedāvāts kāds saldumiņš vai kaut kas garšīgs. Saikne starp „kaut kas garšīgs” un „man paliks labāk” ir tik ļoti spēcīga, ka no zemapziņas to pašrocīgi izgrūst ir gandrīz neiespējami. Vieglāk ir tikt galā ar emocijām, apēdot šokolādes batoniņu, nekā izrunājot šīs sajūtas vai konfliktus. Kompulsīvā pārēšanās ir spontāna saslimšana, kas asociējama ar zemu pašapziņu. Rīšanas lēkmes ir mehānisms, kas atļauj slimniekam nedomāt par reālo problēmu, bet to nokupēt ēdot.
Cilvēkam ar šo ēšanas traucējumu ir neveselīga attieksme pret ēdienu un raksturīga ātra, nekontrolēta ēšana. Cilvēki ar šo saslimšanu ēd ātri (rij), par cik sevi nekontrolē ēšanas procesa laikā un sev nevar palīdzēt. Šie cilvēki turpina ēst, neraugoties uz to, ka ir fiziski paēduši.
Ēšana vienatnē, "pa kluso". Jūs varat nejauši pamanīt noslēptus pārtikas iepakojumus guļamistabā, pieliekamajā, birojā vai automašīnā. .
Pārtikas uzkrāšana. Par cik kompulsīvie ēdāji bieži ēd, slēpjoties no pārējiem, viņi ir tendēti veidot pārtikas uzkrājumus un slēpt ēdiena krājumus.
Pievērsiet uzmanību emocijām. Obsesīvi kompulsīvie ēdāji bieži cīnās ar spēcīgām emocijām un mēģina kontrolēt šīs emocijas ar ēšanu. Tas ir aizsardzības mehānisms. Kompulsīvie ēdāji bieži patērē ļoti daudz kaloriju vienā ēdienreizē.
Depresija, garastāvokļa svārstības un trauksme. Depresīviem vai trauksmainiem pacientiem ēšana rada ātru enerģijas un pozitīvu emociju uzplūdu. Tai pašā laikā kompulsīvie ēdāji nespēj kontrolēt, cik daudz viņi ēd. Tas var likt viņiem pēc pārēšanās lēkmes beigām justies vēl depresīvākiem, saprotot, kādu daudzumu ēdiena viņi patērējuši vienā rīšanas lēkmē.
Apmulsums, kauns, bailes. Kompulsīvie ēdāji bieži kaunas par to, ka nespēj kontrolēt apēstā ēdiena daudzumu. Tāpēc viņi baidās no citiem, kaunas un cenšas paturēt to noslēpumā.
Vainas apziņa, paškritika un zems pašvērtējums. Veidojas cikls - cilvēks jūtas slikti, viņš ēd, uz brīdi jūtas labāk. Pēc pārēšanās lēkmes cilvēki jūtas vainīgi par to un jūtas vēl sliktāk.
Pievērsiet uzmanību fiziskajām sekām. Jebkāda veida neveselīga ēšana var izraisīt veselības problēmas, jo pārtikas daudzums un veids, kā mēs ēdam, ietekmē mūsu ķermeni. Ir vairāki fiziskie simptomi, kam jāpievērš uzmanību.
Augsts asinsspiediens un holesterīna līmenis, kāju un locītavu sāpes. Liels apēstās, bieži vien neveselīgas pārtikas daudzums var paaugstināt asinsspiedienu un holesterīna līmeni. Liekais svars var izraisīt sāpes locītavās.
Elpas trūkums, ātrs nogurums, un pārmērīga svīšana.
Bezmiegs vai slikti gulēšanas paradumi. Kompulsīvie ēdāji bieži ir noguruši, jo slikti guļ. Dienas gaitā cilvēks ir noguris, bet naktī grūti iemigt.
Pievērsiet uzmanību būtiskām svara izmaiņām. Kompulsīvajiem ēdājiem bieži ir drastiskas svara svārstības - straujš svara pieaugums un straujš svara zudums. Tomēr bieži ir liekais svars, var būt arī normāls, veselīgs svars. Kompulsīvie ēdāji mēģina menedžēt svaru ar hroniskām diētām un vingrošanu.
Esiet uzmanīgi, ja cilvēks nepārtraukti domā par ēdienu un savu izskatu. Cilvēki ar ēšanas traucējumiem bieži runā par kalorijām, receptēm un diētu. Šie cilvēki var arī sūdzēties arī par to, kā viņi izskatās.
Esiet uzmanīgi, ja cilvēks pašizolējas. Cilvēki ar ēšanas traucējumiem bieži vien zaudē interesi par citām darbībām un izolējas no sabiedrības.
Svara pieaugums, kas robežojas ar aptaukošanos vai noved pie aptaukošanās
Hroniskas nieru slimības vai nieru mazspēja
Atkārtotas pārēšanās epizodes, tai skaitā nenormāli liela pārtikas daudzuma apēšana, zaudējot kontroli pār sevi un nespējot apstāties
Ir spēkā vismaz trīs no šiem faktoriem: ātra ēšana; ēšana līdz nekomfortablai pilnuma sajūtai; liela daudzuma pārtikas apēšana, kad cilvēks nav izsalcis; ēšana norobežotā vidē, projām no cilvēkiem, jo kauns par apēsto ēdiena daudzumu; pretīguma sajūta pret sevi, depresīva vai vainas sajūta pēc ēšanas.
Pārēšanās epizodes ir vismaz divreiz nedēļā pēdējo sešu mēnešu laikā.
Pārēšanās netiek kompensēta, piemēram, ar paša izraisītu vemšanu.
Copyright  ©  anoreksija.lv 2022